google/wiki40b huggingface dataset:
Barbapappa

Barbapappa er navnet på en fiktiv tegnefigur med opprinnelse fra barnebøkene forfattet av Annette Tison og Talus Taylor. Figuren dukket for første gang opp i barneboken Barbapappa i 1970. Boken har senere blitt oversatt til tretti språk. Navnet kommer av det franske ordspillet «barbe a papa» som betyr sukkerspinn (direkte oversatt: pappas skjegg).
De fargerike bøkene vekket raskt stor interesse da de ble utgitt, og allerede i 1974 ble det sendt 45 episoder av tegnefilmer basert på boken om Barbapappa. Selv om Barbapappaserien var fransk, ble produksjonen av tegnefilmene utviklet gjennom et nederlandsk og japansk samarbeidsprosjekt. De originale stemmene ble spilt inn av japanerne Kaneta Kimotsuki og Noriko Obara. Serie nummer to kom i 1977 bestående av 48 episoder, og den tredje kom i 1999 med 20 episoder.
Stanley Cup-sluttspillet 2013

Stanley Cup-sluttspillet 2013 begynte 30. april 2013 etter at det avkortede grunnspillet i NHL ble avsluttet 27. april. Dette grunnspillet ble avkortet til 48 runder, etter en innledende arbeidskonflikt mellom partene med tilhørende lock out. Grunnspillet avgjorde hvilke lag som ble kvalifiserte og seedingen dem imellom. Siste og sjette kamp ble spilt 24. juni 2013.
Tittelforsvarer var Los Angeles Kings som vant finaleserien 4-2 etter å ha vunnet den avgjørende kampen mot New Jersey Devils 6-1 i en hjemmekamp i Staples Center 11. juni 2012.
STS-117

Utsettelse av oppskytningen

Inspeksjoner etter en haglstorm som rammet Kennedy Space Center den 26. februar avdekket skader på romfergen og den eksterne tanken. Hagl på størrelse med golfballer hadde skadet skumbeskyttelsen på tanken, og laget mindre overflateskader på varmeskjoldet til romfergen.
Oppskytningen av STS-117 var opprinnelig planlagt til 15. mars 2007, men på grunn av skadene etter haglstormen ble utskytningsdatoen utsatt til 9. juni. Forsinkelsen medførte også utsettelser av de tre resterende romferdene som var planlagt av NASA for 2007.

Merknader

Samtlige av astronautene som var med på STS-117 var fra NASA. Clayton Anderson var medlem av mannskapet for STS-117 på første del av reisen. Han erstattet Sunita Williams som mannskap på Den internasjonale romstasjonen, og hun ble en del av mannskapet for STS-117 når Atlantis dokket fra romstasjonen for å returne til jorden.
Mark Polansky var opprinnelig innsatt som fører på denne romferden, men han ble i stedet innsatt som kommandør på romferden STS-116. Joan Higginbotham og Richard Mastracchio var også innsatt som mannskap på ferden, men ble flyttet til henholdsvis STS-116 og STS-118.
First 28

Interiør

Til babord for inngangen til kahytten ligger pentry med en liten vask, en isolert boks og en komfyr med to gassbluss. I salongen er det et sammenleggbart bord og to langsgående benker som også brukes som køyer. Sofaen på babord kan trekkes ut og lages til en dobbelkøye. Til styrbord for inngangen er navigasjonsbordet og akter om dette en stikkøye. I baugen har den en forpigg med to køyer og et toalett mellom forpigg og salong.
Über

Über eller ueber kommer fra tysk og er et kognat fra latin super, gresk ὑπέρ (hyper) og engelsk over.
På 2000-tallet ble über også kjent som et synonym for super på grunn av videospillentusiasters overdrevne bruk av ordet i for eksempel skytespillet Team Fortress 2, hvor våpenets über-charge bokstavelig talt betyr «super charged», generelt med en forsterkende betydning.

Bruk av ordet på tysk

På tysk er über en preposisjon, men brukes også som affiks i sammensatte ord. Begge viser til en tilstand eller hendelse som innebærer økt høyde eller mengde i fysisk forstand, eller til en overdrivelse (eks.: Übertreibung) i overført betydning.
Über kan oversettes med over, meta og super på norsk, hovedsakelig i sammensatte ord, men oversettelsen avhenger av sammenhengen. Et eksempel kan være Friedrich Nietzsches begrep Übermensch som oversettes med «overmenneske».
Et uttrykk som über cool høres merkelig ut for tyskspråklige personer. De ville heller brukt obercool, der ober betyr «øverste», «høyere» eller «overlegen». For eksempel bruker tyskspråklige hærer gradsbetegnelser som Oberleutnant («fenrik» eller «sekondløytnant»).
Bergischer Kräher

Egenskaper

Haner veier 3,0–3,5 kg, og høns veier 2,0–2,5 kg. De legger årlig 150 hvite egg på 50 gram hver. Rasen er også i dvergform. Noen ganger kan melodisk hanegal vare opptil 10–15 sekunder.
Kaffebrenneriet

Kaffebrenneriet AS er en kjede av kaffebarer i Oslo.
Kjeden ble startet i 1994 av Thomas Pulpan og Steinar Paulsrud, og er inspirert av kaffebartradisjonene på den amerikanske vestkysten. Den første kaffebaren ble startet i et tidligere parfymeri på hjørnet av Thereses gate og Sporveisgata på Bislett. I 1999 kom NorgesGruppen inn på eiersiden da de kjøpte 1/3 av aksjene. I 2000, startet Kaffebrenneriet sitt eget bakeri, Kaffebakeriet, som leverer bakevarer og sjokolade til alle utsalgsstedene. 
Selskapet har i 2019 34 butikker i Oslo, 4 i Akershus, 2 i Trondheim og 1 i Fredrikstad.
Muzaffarnagar (distrikt)

Demografi

Ved folketellingen i 2011 var det 4 138 605 innbyggere i distriktet, mot 3 543 362 i 2001. Den urbane befolkningen utgjør 28,76 % av befolkningen.
Barn i alderen 0 til 6 år utgjorde 15,23 % i 2011 mot 19,13 % i 2001. Antallet jenter i den alderen per tusen gutter er 859 i 2011.
Neten Dangma Lhungyal

Dangma Lhungyel (tibetansk: ལྡང་མ་ལྷུན་རྒྱལ།, wylie: ldang ma lhun rgyal) var en buddhistisk munk som var opptatt av utbredelsen av Bima Nyingtik (bi ma snying tig) innenfor dzogchen. Han var fungerende leder av klosteret Zha Lhakhang nord for Lhasa, og er kreditert ned oppdagelsen av de 17 tantraer av den store perfeksjon. Disse tantraer skal ha blitt gjemt der av Nyang Tingdzin Zangpo, et medlem av Nyang-klanen og elev av den indiske oversetteren Vimalamitra. På grunn av sin sentrale rolle i denne historien, er Dangma Lhungyel betraktet som en inkarnasjon av Vimalamitra.
Ingenting er kjent om hans liv annet enn at han var sønn av Uru Zholma Gechok (dbu ru gzhol ma dge mchog). Han overleverte Nyingtik til Chetsun Sengge Wangchuk etter å ha holdt den for seg selv i 15 år, og også til Karak Gomchung. Noen kilder forsikrer også at Dangma Lhungyel mottok overleveringen av Nyingtik fra Be Lodro Wangchuk, en elev av Nyang Tingdzin Zangpo.
Alex Rosén

TV

Etter rollen som stuntreporter i ungdomsprogrammet U i 1991 reiste Rosén til USA i 1992 hvor han lagde en reisedokumentar til samme program. Fra 1996 til 1998 var han å se som utegående reporter i fredagsprogrammet Wiese, og i 1998 som stuntreporter under vinter-OL i Nagano for NRK.
Etter dette har han hatt oppdrag som programleder, blant annet for Alex Rosen, programleder (NRK) i 1997 og 1998. Vinteren 2001 var han programleder for Folk i farta (NRK). Høsten samme år var han igjen aktuell som programleder, da i Dagen, den er din! (NRK), som var et portrettprogram der han i hver episode intervjuet en norsk kjendis, blant dem Terje Søviknes, Thomas Robsahm og Jahn Teigen. 
Utover TV har han også hatt biroller i filmene Hører du ikke hva jeg sier! (1995) og One Love (2003).
Han var i 2003 aktuell i TV-serien Berserk mot Nordpolen, som var et reiseprogram der han og noen bekjente reiste med en seilbåt, Albin Vega, i nærheten av Nordpolen og i Nord-Russland. I løpet av reisen filmet og «terget» de en isbjørn på nært hold på Svalbard, noe som medførte reaksjon fra myndighetenes side. Isbjørnforstyrrelsen foregikk ved at ekspedisjonsmedlem David Mercy, iført vikinghjelm i plast og syngende opera, nærmet seg en isbjørn for å kommunisere med dyret. Jarle Andhøy og Alex Rosén henholdsvis filmet opptrinnet og sikret med rifle. Da isbjørnen satte fart mot de tre og ikke lot seg skremme av at Mercy brukte et lufthorn, nappet Andhøy riflen fra Rosén, og med bjørnen på ca. en meters avstand skjøt han to skudd i luften. Bjørnen trakk seg da tilbake og situasjonen var avklart .
Høsten 2016 deltar han i tv-programmet Skal vi danses tolvte sesong på TV2.

Musikalsk karriere

I 1990 var Rosén aktuell som vokalist i gruppa Go-Go Gorilla, som turnerte i Norge fra 1991 til bandet ble oppløst i 1993. I 1999 debuterte Rosén som soloartist med discoalbumet In Person med eget stoff kombinert med coverlåter av diverse artister, bl.a. Frank Zappas «Bobby Brown» som også ble sluppet som single. Året etter var han del av Tom Lund Band sammen med bl.a. Thomas Seltzer og Knut Schreiner, et «band» som ga ut en eneste single – fotballsangen «Europas juvel» (Patron, 2000). Et nytt fremstøt på platemarkedet kom i form av Alex Rosén & The Young Dudes og albumet Prewave, i 2004.

Annet

I 2002-03 var han redaktør i avisa Weekend før han sluttet i protest mot avisas useriøsitet .
I 2006 var han aktuell med boka Berserk til Vallhall, hvor han og Jarle Andhøy forteller hvordan det var å følge i fotsporene til vikinghøvdingen Ottar.
Sommeren 2006 var han stuntreporter i Reiseradioen i NRK P1 og spilte inn sommerslageren «Vi tar tier'n i år» sammen med programlederne Olav Viksmo-Slettan og Shazad Rana.
I mai 2008 lanserte han sin egen vin, «Alex Rosen Nero d Avola 2007», i samarbeid med importøren Ekjord AS. Denne fikk terningkast 5 i VG.
I en episode av Folk i Farta i 2009 intervjuet han den omstridte menneskerettighetsforkjemperen Thor Halvorssen Mendoza og hans familie.
I 2017 deltar han i en reklamefilm for VitaePro.
Asbjørn Kjønstad

Utdannelse

Han vokste opp som bondesønn på Vollan i Frol i Levanger kommune.
Kjønstad ble cand. jur. i 1970. I 1978 ble han dr. juris, og samme år utnevnt til professor i rettsvitenskap ved Universitetet i Oslo. Han har siden hatt forskningsopphold ved Advanced Legal Studies i London i 1980 og Boston University 1995–96.

Verv

Kjønstad var bestyrer for Institutt for privatrett 1984–1985, prodekanus for Det juridiske fakultet 1983–1985 og dekanus 1986–1988. Han var medlem av Det akademiske kollegium 1986–1988 og 1999–2001.
Asbjørn Kjønstad var redaktør for Lov og Rett 1991–2000. Fra 2004 var han redaktør for Tidsskrift for erstatningsrett.
Han ledet åtte offentlige utredninger, og var leder for Ankenemda for sykepenger siden 1978. Han var også visepresident for European Institute of Social Security (EISS).
Dent Province

Dent Province, også omtalt som Province Dent, er en tidligere provins i Britisk Nord-Borneo. Den ble etablert som ett av fire administrative områder i staten Nord-Borneo i 1885, og ble videreført ved opprettelsen av protektoratet i 1888. 
Dent-provinsen lå helt sør i Nord-Borneo med landområdene langs kysten fra Kimanisbukta i nord til utløpet av Sipitongelva i Bruneibukta i sør, og videre sørøstover i innlandet. Mot nordvest gikk provinsen i en smal korridor i dalen mellom Crocker- og Trus Madi-fjellene. Dette tilsvarer de to distriktene Kuala Penyu og Beaufort, den nordlige delen av Tenom-distriktet, deler av Keningau og de vestlige delene av Tambunan-distriktet i Sabah.
Provinsen fikk sitt navn etter en av grunnleggerne av British North Borneo Company, Alfred Dent. På begynnelsen av 1920-tallet ble Nord-Borneos provinser erstattet av 17 distrikter.
Niaqornaarsuk

Navn

Stedsnavnet er grønlandsk og betyr «det ganske store hodelignende». En annen forklaring er at navnet betyr «det underlige, hodelignende».

Geografi

Niaqornaarsuk ligger ytterst i fjorden Arfersiorfik, rundt 40 km sørøst for Kangaatsiaq.
Sjøen omkring er isfri fra mai/juni og fram til desember. Selv om havnen i Niaqornaarsuk ikke fryser til om vinteren, hindrer likevel vinterisen anløp med båt.

Samfunn

Innbyggerne i Niaqornaarsuk lever av torskefiske. Det er fiskemottak uten fryseri i bygda. Fisken saltes. Det tas også imot steinbitrogn. Om vinteren fanges sel til eget bruk. Andre arbeidsplasser er tilknyttet tjenesteyting og offentlig virksomhet.
Niaqornaarsuk trafikkeres med skip fra Royal Arctic Line på en av rederiets bygdeskipslinjer ut fra Aasiaat. I sommersesongen fra mai til september driver også andre virksomheter passasjertrafikk til bygda fra Kangaatsiaq og Aasiaat.
Det er helikopterflygninger mellom Niaqornaarsuk og Aasiaat på helårsbasis.
Bygda har butikk, skole, bygdekontor, forsamlingshus og helsestasjon. Kirken er fra 1981.
Hell jernbanebru

Trafikale formål

Brua er en del av prosjektet Hell - Værnes. 
Brua er en del av Nordlansbanen og trafikkeres av Nordlandsbanen og Trønderbanen Steinkjer-Trondheim-Røros (Lokalrute 26). Sammen med nytt dobbeltspor forbi Hell stasjon vil dette øke kapasiteten på banestreningen Værnes - Hell.

Utforming

Brua er utformet av arkitekten Jean-François Blassel i firmaet RFR Ingénieurs.

Konstruksjon

Brua er en bjelkebru konstruert som kassebru. Kassene i stålkassene er bygd i Gdynia i Polen. Brubanen er støpt i betong. Brubjelken hviler på 5 par pilarer og to landkar.

Byggemetode

Ferdig sveiste stålkasser ble jekket sammen på brobjelkene av hydrauliske jekker fra hver sin side av elva.
Bredo Greve (regissør)

Bakgrunn

Han vokste opp på St. Hanshaugen i Oslo og ble oppdratt som katolikk. Greve er utdannet cand.mag ved Universitetet i Oslo. I studietiden ble han gradvis mer filminteressert. Han var med å bygge opp Studentersamfunnets Filmutvalg og Oslo Filmklubb. Inspirert av Arnljot Berg og Erik Pierstorff bestemte Greve seg for å satse på filmen. Han jobbet på flere av filmene til Nils R. Müller, blant annet som klippeassistent på Equilibrium (1965) og rekvisitør på Broder Gabrielsen (1966).

Karriere

Greve gjorde seg først bemerket på 1960- og 1970-tallet med en rekke kortfilmer, blant annet den satiriske Operasjon Blodsprøyt (1966) med lyrikeren Jan Erik Vold i hovedrollen, og Den fine pelskåpa di (1977), en protestfilm mot utnyttelsen av dyr i pelsbransjen.
Greves kortfilmer vekket oppsikt, og ble mye brukt i filmklubbsammenheng, særlig populære var filmene på Club 7s filmforum, Film7. I ettertid er han er beskrevet som «en av våre mest profilerte kortfilmregissører på 1960- 1970-tallet med sine lavbudsjettfilmer av særdeles provokatorisk karakter, dog alltid med humor og en viss ironisk distanse».
Som uttalt anarkist skilte Bredo Greve seg ut ideologisk, i forhold til konsensus innen det norske filmmiljøet på 1960- og 1970-tallet. Og til forskjell fra det øvrige anarkistmiljøet, hovedsakelig bestående av filmduoen Wam & Vennerød, Gateavisa-miljøet og Hjelmsgate 3-kollektivet, kjennetegnes Greves produksjoner i sterkere grad av fremtidspessimisme.
Han spillefilmdebuterte i 1976 med Heksene fra den forstenede skog, en anarkistisk fabel med røtter i en mytisk fortid som ble nektet vist på flere kinoer. I 1978 kom han med den halvdokumentariske lavbudsjettfilmen Filmens vidunderlige verden , som var en løst strukturert og selvironisk filmessay som blant var annet basert på en hendelse fra Hønefoss i 1976, der kinosjefen hadde nektet oppsetning av hans forrige film, basert på at den undergravde «eiendomsretten og kristendommen». Konflikten mellom demonstranter og kraftutbyggere ved Alta-elven var utgangspunktet for La elva leve! i 1980. Filmen var en delvis dokumentarisk og delvis fiktiv filmreportasje. Eksempelvis har Christian Vennerød en rolle hvor han spiller er NRK-reporter. Filmen var således hverken ren dokumentar eller ren spillefilm, og fikk således en blandet mottakelse.
Greve opptrådte ofte i sine egne filmer som skuespiller. På 1970-tallet hadde han flere mindre biroller i norske filmer, blant annet i flere av filmduoen Wam & Vennerøds produksjoner.
Do re mi (Jahn Teigens sang)

Melodi Grand Prix

Sangen var det sjuende bidraget ut på scenen i den norske finalen på NRK Marienlyst lørdag 26. februar 1983. Før finalen fikk Jahn Teigen og Herodes Falsks «Do re mi» mest oppmerksomhet. Jahn Teigen hadde fått Wenche Myhre til å synge sangen, etter at hun hadde vært borte fra Melodi Grand Prix i 17 år. Men Wenche Myhre og sønnen Dan skulle også være med i den tyske finalen, og det tyske reglementet tillot ikke deltakelse i flere land. Jahn Teigen tok dermed selv rollen som vokalist, med Myhre som korist. 
Utdypende artikkel: Melodi Grand Prix 1983
Pressen og seerne var i stor grad enige om at rett låt vant. Aftenposten kalte seieren «fortjent», og vinnerlåten ble liggende på VG-lista i hele åtte uker.

Eurovision Song Contest

Sangen ble framført som det andre bidraget i München om kvelden lørdag 23. april 1983, etter Frankrikes Guy Bonnet med «Vivre», og før Storbritannias Sweet Dreams med «I'm Never Giving Up». I den norske finalen ble «Do re mi» framført av Jahn Teigen med Wenche Myhre og gruppa Silhouette. I den internasjonale finalen erstattet Anita Skorgan Myhre som gjestevokalist, ettersom Myhre hadde vært med i den tyske finalen.
Da avstemningen var ferdig, hadde «Do re mi» fått 53 poeng og ble nummer 9 av 20 deltakere. Dette var første gang siden 1973 at Norge havnet i øvre halvdel av resultatlista.
Troen på det norske bidraget gjenspeilte seg også i seertallene for den internasjonale finalen i München. 92 prosent av alle nordmenn over 15 år så finalen, ifølge en ScanFact-undersøkelse gjort for VG. Dette var det mest sette programmet på norsk fjernsyn i 1983. Tallet kan ikke direkte sammenlignes med dagens tv-meter-målinger, som gir et langt mer presist bilde av nordmenns tv-seeing.

Andre versjoner

Wenche Myhre spilte inn sangen og ga den ut på albumet Vi lever i 1983.
Schüfftan-metoden

Schüfftan-metoden (på tysk kalt das Schüfftan-Verfahren) er en filmeffekt der scenebildet er satt sammen av speilbildet av en liten, tilpasset modell og synet av skuespillere i et scenerom.
Fordi det virkelige størrelsesforholdet mellom den nedskalerte modellen eller maleriet og scenerommet bak ikke blir merkbart i det todimensjonale filmopptaket, oppleves det scenografiske miljøet som helt og sammenhengende. På den måten kan man oppnå en optisk illusjon av spektakulære landskap og byggverk som ellers ville vært for dyre eller umulige å bygge som kulisser i full størrelse.
Spesialeffekten er oppkalt etter den tyske kameramannen Eugen Schüfftan (1893–1977) som sammen med Ernst Kunstmann utviklet teknikken for å framstille monstruøse bylandskap og skyskrapere i Fritz Langs sciencefiction-dystopi Metropolis fra 1927.
Dale kraftverk

Vassdrag

Kraftverket er det nederste i Bergsdalsvassdraget. Vannet i Bergsdalsvassdraget magasineres i Torfinnsvatnet og Hamlagrøvatnet og benyttes av kraftstasjonene Hodnaberg, Kaldestad og Fosse før det til slutt benyttes i Dale kraftverk. 
Konsesjonsvilkårene for kraftverkene i Bergsdalsvassdraget krever minstevannføring i Daleelven, samt vannivå i magasinene på sommerstid.
Nedslagsfeltet er på 248,6 km², og tilsig er på 680 millioner m³. Vannkraftverket utnytter et fall på 375 m. Vannet ledes i en 2,18 km tunnel fra Storefossdammen, som er inntaksmagasin for kraftstasjonen.

Dale I

Kraftverket ble satt i drift 1927 og ferdig utbygget i 1951. Totalt var det installert seks aggregater. Arkitekt Arent Greve var ansvarlig for bygningen som regnes som den viktigste nyklassisistiske kraftstasjonen på Vestlandet. Bygingen av kraftanlegget ble finansiert med et lån fra USA på 2 millioner dollar.

Dale II

Mellom 1987 og 1990 ble en ny kraftstasjon bygget i fjellet like bak den gamle kraftstasjonen. Etter at det siste aggregatet ble installert i 2007 overtok den nye kraftstasjon hele produksjonen. 
Installert effekt er 146 MW fordelt på to francisturbiner. Kraftverket har totalt en midlere årsproduksjon er 677 GWh. 
Anlegget er eid og driftes av  BKK.

Flerbrukshall

Fra 2007 var det ikke lenger behov for den gamle kraftstasjonbygningen. BKK inngikk en avtale med Vaksdal kommune om å etablere en ny flerbrukshall ved den gamle kraftstasjonen. Etter avtale med Hordaland fylkeskommune skal den gamle kraftstasjonens første byggetrinn (1927) bevares som et kulturminne på stedet og de nyere byggetrinnene bevares gjennom dokumentasjon og rives for å gi plass til den nye flerbrukshallen. Den eldste delen av gamle kraftstasjonen skal i framtiden bl.a brukes til formidling av Dale kraftverks historie. Hallen ble åpnet 25. januar 2014.
Vichadero (kommune)

Historie

Vichadero ble grunnlagt i 15. mars 2010.

Regjeringen

Ordføreren (alcalde) i kommunen er Carlos Ney Romero (2010-2015).
József Szén

Liv og virke

Szén var arkivar av yrke. Han lærte å spille sjakk i Pests  kaféer, og etter at han i 1830/31 vant en turnering på kafé Wurm i Pest fikk han snart tilnavnet Ungarns Philidor. I årene  1836 til 1839 var han på reise gjennom Europa og spilte mot de sterkeste sjakkspillerne i Frankrike, England og Tyskland. 
Szén var i 1839 medgrunnlegger av Pest sjakklubb. De tre beste spillerne i klubben, Szén, Johann Jacob Löwenthal og Vincenz Grimm, ble kalt «Triumviratet». Sjakklubben i Pest vakte stor oppsikt da de i en korrespondansesjakkmatch mellom 1842 og 1845 beseiret et lag parisiske sjakkmestre ledet av Pierre Saint-Amant. Med svarte brikker forsvarte Pest-spillerne seg med en åpningsvariant som i sjakkteorien har fått navnet ungarsk forsvar (1. e4 e5 2. Sf3 Sc6 3. Lc4 Le7). 
Howard Staunton inviterte Szén til den store internasjonale sjakkturneringen som foregikk under verdensutstillingen i London 1851. Szén endte på femteplass og beviste med det at han tilhørte verdenseliten. Han tapte 2-4 mot turneringsvinneren Adolf Anderssen allerede i andre runde, men slo Bernhard Horwitz 4-0 i tredje og Hugh Alexander Kennedy 4½-½ i fjerde og siste runde.
Szén var svært sterk i sluttspillfasen. Han oppdaget og beskrev Szen-stillingen, en måte å oppnå remis i et sluttspill med et enkelt tårn mot tårn og løper.
Hestesport under Sentralamerikanske og karibiske leker 1938

Hestesport under Sentralamerikanske og karibiske leker 1938. Hestesport var en av flere sporter i de fjerde sentralamerikanske og karibiske leker som ble arrangert i Panama by i Panama i perioden 5. til 24. februar 1938. Det var andre gangen som Hestesport var med i de sentralamerikanske og karibiske leker. Det var fire øvelser, individuelt og lagkonkurranse i sprangridning og dressur.
Megalleucosma

Levevis

De voksne finnes gjerne på blomster der de eter pollen.

Utbredelse

Slekten er utbredt i Vest-Afrika og Kongo.
Sigfús Sigurðsson

Privat

Sigfús Sigurðsson er barnebarn av Sigfús Sigurðsson, olympisk deltaker for Island.
Stud.jur.

Stud.jur. (forkortelse for studiosus juris (hankjønn) eller studiosa juris (hunkjønn)) er en betegnelse for en person som studerer rettsvitenskap (jus) ved et universitet; student.
Alstermo

Geografi

Alstermo ligger langs Alsteråns bredder i et meget skogrikt område i Uppvidinge kommune i landskapet Småland. Fra Alstermo er det ca. 65 km til Växjö, Kalmar og Oskarshamn.

Historie

Stedet har hatt flere navn og ble først kalt Björkdala. På 1700-tallet var det et jernverk ved Alsterån.
Navnet Hohult kommer fra en går fra 1400-tallet. Da det i 1920-årene ble bygd jernbanestasjon på banen mellom Växjö och Oskarshamn, fikk den navnet Hohultslätt. Navnet Alstermo stammer fra Alstermo Bruk og ble vedtatt etter en folkeavstemning i 1970.
Hohultslätt var i årene 1942-54 municipalsamhälle.

Aktiviteter

I Alsterån er det muligheter for bading, sportsfiske og kanoturer. Stedet er også velegnet for andre fritidsaktiviteter som skogsturer, sykling, ridning, bær- og soppturer osv. Det finnes tennisbaner, fotballbane, idrettshall og skytebane. Om vinteren er det gode forhold for skøyteløp og langrenn.
Idrettsfasilitetene brukes stort sett av idrettslaget Alstermo IF som driver med fotball, håndball, turn, orientering og langrenn.
Bondeungdomslaget i Nidaros

Bondeungdomslaget i Nidaros (BUL i Nidaros) er et bondeungdomslag og lokallag av Noregs Ungdomslag (NU) og Noregs Mållag i Trondheim, danna i 1904. Laget har til formål å «samle barn og ungdom i alle aldre til egenaktivitet i et godt og rusfritt miljø, og ta vare på norsk kultur og norsk mål».
Laget har fire særlag: teaterlaget, folkedanslaget, spelemannslaget og sanglaget. Særlaga har egne årsmøter, men er underlagt årsmøtet i BUL i Nidaros. I tillegg har laget årsmøtevalgte nemnder.
Baskerland rundt 2012

Baskerland rundt 2012 var den 52. utgaven av sykkelrittet Baskerland rundt, og gikk i fra 2. april til 7 april over 6 etapper. Rittet var det 9. i UCI WorldTour 2012.

Lag

I tillegg til de 18 ProTour-lagene var også Caja Rural og Utensilnord-Named invitert ved at de fikk wildcard. Totalt deltok 20 lag, med 8 ryttere på hvert lag.
Norra Riksten

Norra Riksten er et tettsted i Botkyrka kommune i Stockholms län i landskapet Södermanland i Sverige. I 2010 hadde tettstedet 839 innbyggere.